b'\n_START_ARTICLE_\nLiudas Mock\xc5\xabnas\n_START_SECTION_\nBiografija\n_START_PARAGRAPH_\n1976\xc2\xa0m. gegu\xc5\xbe\xc4\x97s 18 d. Panev\xc4\x97\xc5\xbeyje. Muzikos mok\xc4\x97si M. K. \xc4\x8ciurlionio men\xc5\xb3 mokykloje, 2002 m. baig\xc4\x97 magistrant\xc5\xabr\xc4\x85 Lietuvos muzikos akademijoje (Vladimiro \xc4\x8cekasino klas\xc4\x97je), 2005 m. - d\xc5\xbeiazo atlik\xc4\x97jo magistrant\xc5\xabr\xc4\x85 Kopenhagos ritmo muzikos konservatorijoje. Gilino \xc5\xbeinias \xc4\xafvairiuose meistri\xc5\xa1kumo kursuose ir priva\xc4\x8diai. D\xc5\xbeiazo scenoje debiutavo 1988 m. su Vladimiro \xc4\x8cekasino vadovaujamu moksleivi\xc5\xb3 d\xc5\xbeiazo ansambliu, nuo 15 met\xc5\xb3 nuolat dalyvauja d\xc5\xbeiazo festivaliuose. Nuolat muzikuoja tarptautin\xc4\x97se sud\xc4\x97tyse, yra \xc4\xafvairi\xc5\xb3 tarptautini\xc5\xb3 projekt\xc5\xb3 iniciatorius. Tarptautin\xc4\x97 saksofonininko karjera ypa\xc4\x8d suaktyv\xc4\x97jo 1999 m. prad\xc4\x97jus studijas Kopenhagoje. Su dan\xc5\xb3 b\xc5\xabgnininku Stefanu Pasborgu 2000 m. suformavo puikiai \xc4\xafvertint\xc4\x85 grup\xc4\x99 "Toxikum", to paties pavadinimo albumas Danijoje buvo pripa\xc5\xbeintas 2004 met\xc5\xb3 d\xc5\xbeiazo atradimu._NEWLINE_L. Mock\xc5\xabnas taip pat yra ansambli\xc5\xb3 "Red Planet", "Baltic Trio", "Artomic" ir "Revolver" bendralyderis; muzikuoja su "Copenhagen Art Ensemble", Pierre\'u D\xc3\xb8rge\'u ir "New Jungle Orchestra", yra groj\xc4\x99s "Swinging Europe Big Band", tarptautinio "La Villet Jazz Festival" bigbendo projekte su "World Saxophone Quartet". Jo k\xc5\xabrybini\xc5\xb3 partneri\xc5\xb3 s\xc4\x85ra\xc5\xa1e tokie vardai kaip Marc Ducret, David Murray, Oliver Lake, Mats Eilertsen, Jaak Soo\xc3\xa4\xc3\xa4r, Mikko Innanen, Jeff Arnal, Dietrich Eichmann, Scott Colley, Ryoji Hojito, Nasheet Waits, Mats Gustafsson, Chris Speed, Mike Svoboda ir Andrew Hill. Su \xc4\xafvairiais kolektyvais muzikavo beveik visoje Europoje, JAV, Kinijoje. 2004 m. jo iniciatyva suburtas Lietuvos muzikant\xc5\xb3 kolektyvas "Traffic Quartet" (Valerijus Ramo\xc5\xa1ka, Eugenijus Kanevi\xc4\x8dius, Arkadijus Gotesmanas)._NEWLINE_Liudas Mock\xc5\xabnas yra laim\xc4\x97j\xc4\x99s \xc4\xafvairi\xc5\xb3 konkurs\xc5\xb3: 1993 ir 1995 m. tapo Juozo Pakalnio pu\xc4\x8diam\xc5\xb3j\xc5\xb3 instrument\xc5\xb3 konkurso laureatu, 1993 ir 1995 m. dalyvaudamas "Berklee in Germany" seminaruose (vadovas Gary Burton) peln\xc4\x97 stipendij\xc4\x85 studijuoti Berklio muzikos koled\xc5\xbee (JAV). 2000 m. buvo \xc4\xafvertintas 2-osiomis premijomis tarptautiniame saksofoninink\xc5\xb3 konkurse "Brilliant Note" Latvijoje bei tarptautiniame d\xc5\xbeiazo solist\xc5\xb3 konkurse Klaip\xc4\x97doje. 2001 m. su "MAP" trio (Liudas Mock\xc5\xabnas, Jacob Anderskov, Stefan Pasborg) nugal\xc4\x97jo Europos improvizacin\xc4\x97s muzikos konkurse Pranc\xc5\xabzijoje. 2004 m. u\xc5\xbe muzikin\xc4\x99 veikl\xc4\x85 Mock\xc5\xabnas buvo \xc4\xafvertintas "M\xc5\xabz\xc5\xb3 mal\xc5\xabno" prizu, 2006 m. - "Vilnius Jazz" festivalio prizu u\xc5\xbe ind\xc4\x97l\xc4\xaf \xc4\xaf Lietuvos d\xc5\xbeiazo kult\xc5\xabr\xc4\x85._NEWLINE_Be d\xc5\xbeiazo Liudas Mock\xc5\xabnas atlieka ir \xc5\xa1iuolaikin\xc4\x99 akademin\xc4\x99 muzik\xc4\x85 (Broniaus Kutavi\xc4\x8diaus, Algirdo Martinai\xc4\x8dio, Remigijaus Merkelio ir kit\xc5\xb3 k\xc5\xabrinius), yra groj\xc4\x99s su Lietuvos valstybiniu simfoniniu, Lietuvos nacionaliniu simfoniniu, \xc5\xa0v. Kristoforo kameriniu orkestrais, naujosios muzikos ansambliu "Gaida". Jis taip pat komponuoja teatrui ir kinui. Nuo 2004 m. d\xc4\x97sto Lietuvos muzikos ir teatro akademijoje D\xc5\xbeiazo katedroje.'